b'\n_START_ARTICLE_\nProstovoljno gasilsko dru\xc5\xa1tvo Hajdo\xc5\xa1e\n_START_SECTION_\nZgodovina\n_START_PARAGRAPH_\nProstovoljno gasilsko dru\xc5\xa1tvo Hajdo\xc5\xa1e (PGD Hajdo\xc5\xa1e) deluje na po\xc5\xbearnem okoli\xc5\xa1u, v katerega spadata vasi Hajdo\xc5\xa1e in Skorba. Ustanovni ob\xc4\x8dni zbor dru\xc5\xa1tva je bil 27. januarja 1954. Prisotnih je bilo 42 va\xc5\xa1\xc4\x8danov. V prvem letu delovanja jim je uspelo nabaviti najnujnej\xc5\xa1o opremo in orodje, med drugim tudi motorno brizgalno. Pri tem jim je pomagala Okrajna gasilska zveza, prav pa jim je pri\xc5\xa1el tudi zaslu\xc5\xbeek od veselic. Gasilci so se za\xc4\x8deli takoj usposabljati na vajah. _NEWLINE_Prvi prapor je dru\xc5\xa1tvo razvilo leta 1967, pionirski prapor pa leta 1979. Ob praznovanju 50-letnice delovanja dru\xc5\xa1tva leta 2004 so razvili novi prapor s slovenskimi simboli. Dru\xc5\xa1tvo je bilo od nekdaj bogato po kulturni dejavnosti. \xc5\xbde od leta 1974 uspe\xc5\xa1no deluje mo\xc5\xa1ki pevski zbor PGD Hajdo\xc5\xa1e. Leta 1978 je bila v dru\xc5\xa1tvu ustanovljena sekcija krvodajalcev, ki so kot \xc4\x8dlani dru\xc5\xa1tva darovali kri v Bolni\xc5\xa1nici Ptuj in s tem pomagali pri re\xc5\xa1evanju \xc5\xbeivljenj. Sekcija je bila \xc5\xa1tevil\xc4\x8dno mo\xc4\x8dna, saj je \xc5\xa1tela tudi do 30 \xc4\x8dlanov. _NEWLINE_Dru\xc5\xa1tvo ob ustanovitvi ni imelo svojih prostorov. Sestanke so imeli pri Francu Pesku, tam pa so hranili tudi orodje in opremo. Iskali so primerno parcelo, kjer bi zgradili gasilski dom. Parcelo je dala v najem dru\xc5\xbeina Petra Krajnca. Z gradnjo gasilskega doma so pri\xc4\x8deli 2. maja 1958, zgradili pa so ga s prostovoljnim delom. 11. januarja 1959 je ob\xc4\x8dni zbor \xc5\xbee potekal v novem gasilskem domu. Gasilski dom je zaradi vedno ve\xc4\x8d novih \xc4\x8dlanov kmalu postal premajhen, zato so iskali novo lokacijo za gradnjo ve\xc4\x8djega gasilskega doma. Leta 1970 jim je uspelo kupiti parcelo na robu vasi, kjer so takoj pri\xc4\x8deli z gradnjo ve\xc4\x8djega in sodobnega gasilskega doma, ki so ga v uporabo predali leta 1974._NEWLINE_Leta 1960 so v PGD Hajdo\xc5\xa1e nabavili prvo gasilsko vozilo znamke Dodge. To je bil voja\xc5\xa1ki tovornjak, ki so ga s prostovoljnim delom preuredili za potrebe dru\xc5\xa1tva. Danes v dru\xc5\xa1tvu razpolagajo z avtocisterno AC 16/50 Tam 130 T11 (nabava leta 1986) ter orodnima voziloma GV-1 Mercedes Sprinter (nabava leta 2008) in GVM-1 Peugeot Boxer (nabava leta 2010). _NEWLINE_V PGD Hajdo\xc5\xa1e so velik poudarek dajali usposabljanju in izobra\xc5\xbeevanju \xc4\x8dlanstva. Prvi gasilski oficirji so se izobrazili \xc5\xbee hitro po ustanovitvi. \xc5\xbde kmalu po ustanovitvi so se gasilci pri\xc4\x8deli udele\xc5\xbeevati tekmovanj v razli\xc4\x8dnih kategorijah. Leta 1993 je dru\xc5\xa1tvo organiziralo tekmovanje za pokal Hajdo\xc5\xa1, ki je preraslo v mednarodno tekmovanje, danes pa je eno izmed pomembnih tekmovanj v ligi za pokal Gasilske zveze Slovenije. _NEWLINE_Na tekmovanjih so gasilci PGD Hajdo\xc5\xa1e hitro za\xc4\x8deli posegati po najvi\xc5\xa1jih mestih. Prelomno je bilo leto 1980, ko so mladinci postali dr\xc5\xbeavni prvaki takratne Jugoslavije in se uvrstili na gasilsko olimpijado, ki je potekala leta 1981 v B\xc3\xb6blingenu v Nem\xc4\x8diji. Dosegli so odli\xc4\x8dno \xc4\x8detrto mesto. Leta 1988 so v Zrenjaninu postale dr\xc5\xbeavne prvakinje Jugoslavije tudi \xc4\x8dlanice A. Uvrstile so se na gasilsko olimpijado v Var\xc5\xa1avi, kjer so dosegle drugo mesto. Leta 1996 so \xc4\x8dlanice A postale dr\xc5\xbeavne prvakinje in se uvrstile na gasilsko olimpijado v Herningu na Danskem. Tam so leta 1997 prvi\xc4\x8d postale olimpijske prvakinje, uspeh pa so ponovile \xc5\xa1e leta 2001 v Kuopiu na Finskem ter leta 2005 v Vara\xc5\xbedinu. V tem obdobju so bili uspe\xc5\xa1ni tudi \xc4\x8dlani B, ki so osvojili drugo mesto na gasilski olimpijadi leta 2005 v Vara\xc5\xbedinu ter \xc4\x8detrto mesto leta 2009 v Ostravi. Zgodovinski uspeh za dru\xc5\xa1tvo in slovensko gasilstvo nasploh pa je bil leta 2013 na gasilski olimpijadi v Mulhousu v Franciji, ko so vse tri ekipe PGD Hajdo\xc5\xa1e (\xc4\x8dlanice A, \xc4\x8dlanice B ter \xc4\x8dlani B) osvojile prvo mesto in zlato olimpijsko medaljo. Pred tem se \xc5\xa1e nikoli na gasilsko olimpijado niso uvrstile tri tekmovalne ekipe iz istega dru\xc5\xa1tva, kaj \xc5\xa1ele, da bi vse tri ekipe zmagale. Po tem uspehu so vas Hajdo\xc5\xa1e mnogi poimenovali tudi najbolj gasilska vas na svetu. _NEWLINE_Leta 2017 so bile na kvalifikacijah za gasilsko olimpijado ponovno uspe\xc5\xa1ne tri tekmovalne enote PGD Hajdo\xc5\xa1e (\xc4\x8dlanice A, \xc4\x8dlanice B ter \xc4\x8dlani B) in se uvrstile na gasilsko olimpijado, ki je potekala v mestu Beljak (Villach) v sosednji Avstriji. Ponovno so bili dose\xc5\xbeeni izjemni rezultati. \xc4\x8clanice B so osvojile prvo mesto in ubranile naslov olimpijskih prvakinj. \xc4\x8clani B so osvojili drugo mesto, \xc4\x8dlanice A pa deseto mesto.    _NEWLINE_PGD Hajdo\xc5\xa1e je danes aktivno dru\xc5\xa1tvo na vseh podro\xc4\x8djih in \xc5\xa1teje ve\xc4\x8d kot sto \xc4\x8dlanov. Po merilih za organiziranje in opremljanje gasilskih enot je razvr\xc5\xa1\xc4\x8deno v II. kategorijo. Opravlja osnovno poslanstvo, vezano na naloge za\xc5\xa1\xc4\x8dite in re\xc5\xa1evanja ter izobra\xc5\xbeevanje in usposabljanje \xc4\x8dlanstva. V vseh letih delovanja so prizadevni gasilci pomagali va\xc5\xa1\xc4\x8danom ob po\xc5\xbearih, naravnih in drugih nesre\xc4\x8dah, pomagali pa so tudi pri odstranjevanju posledic velikih nesre\xc4\x8d na \xc5\xa1ir\xc5\xa1em obmo\xc4\x8dju Slovenije.                                                    _NEWLINE_Leta 2019 je bilo PGD Hajdo\xc5\xa1e v izboru "Naj prostovoljno gasilsko dru\xc5\xa1tvo", ki jo je organiziral \xc4\x8dasopis Slovenske novice v sodelovanju z Gasilsko zvezo Slovenije, izbrano za naj prostovoljno gasilsko dru\xc5\xa1tvo v letu 2019 v skupini dru\xc5\xa1tev do II. kategorije. Razglasitev je bila v sklopu koncerta Za\xc5\xbeigamo Slovenijo na Gospodarskem razstavi\xc5\xa1\xc4\x8du.\n_START_SECTION_\nDose\xc5\xbeeni rezultati PGD Hajdo\xc5\xa1e na gasilskih olimpijadah (CTIF)\n_START_PARAGRAPH_\n- leto 1981: B\xc3\xb6blingen, Nem\xc4\x8dija \xe2\x80\x93 4. mesto (mladinci),_NEWLINE_- leto 1989: Var\xc5\xa1ava, Poljska \xe2\x80\x93 2. mesto (\xc4\x8dlanice A),_NEWLINE_- leto 1997: Herning, Danska \xe2\x80\x93 1. mesto (\xc4\x8dlanice A),_NEWLINE_- leto 2001: Kuopio, Finska \xe2\x80\x93 1. mesto (\xc4\x8dlanice A),_NEWLINE_- leto 2005: Vara\xc5\xbedin, Hrva\xc5\xa1ka \xe2\x80\x93 1. mesto (\xc4\x8dlanice A),_NEWLINE_- leto 2005: Vara\xc5\xbedin, Hrva\xc5\xa1ka \xe2\x80\x93 2. mesto (\xc4\x8dlani B),_NEWLINE_- leto 2009: Ostrava, \xc4\x8ce\xc5\xa1ka \xe2\x80\x93 4. mesto (\xc4\x8dlani B),_NEWLINE_- leto 2013: Mulhouse, Francija \xe2\x80\x93 1. mesto (\xc4\x8dlanice A),_NEWLINE_- leto 2013: Mulhouse, Francija \xe2\x80\x93 1. mesto (\xc4\x8dlanice B),_NEWLINE_- leto 2013: Mulhouse, Francija \xe2\x80\x93 1. mesto (\xc4\x8dlani B),_NEWLINE_- leto 2017: Villach, Avstrija - 10. mesto (\xc4\x8dlanice A),_NEWLINE_- leto 2017: Villach, Avstrija - 1. mesto (\xc4\x8dlanice B),_NEWLINE_- leto 2017: Villach, Avstrija - 2. mesto (\xc4\x8dlani B)\n_START_SECTION_\nNajve\xc4\x8dji uspehi PGD Hajdo\xc5\xa1e na dr\xc5\xbeavnih tekmovanjih\n_START_PARAGRAPH_\n- leto 1980: Tjenti\xc5\xa1te, Jugoslavija \xe2\x80\x93 1. mesto (mladinci),_NEWLINE_- leto 1988: Zrenjanin, Jugoslavija \xe2\x80\x93 1. mesto (\xc4\x8dlanice A),_NEWLINE_- leto 1994: Kranj (MH - memorial Matev\xc5\xbea Haceta) \xe2\x80\x93 1. mesto (\xc4\x8dlanice A),_NEWLINE_- leto 1996: Celje \xe2\x80\x93 1. mesto (\xc4\x8dlanice A),_NEWLINE_- leto 1998: Novo mesto (MH) \xe2\x80\x93 3. mesto (\xc4\x8dlani B),_NEWLINE_- leto 2000: Maribor \xe2\x80\x93 1. mesto (\xc4\x8dlanice A),_NEWLINE_- leto 2002: Moravske Toplice (MH) \xe2\x80\x93 1. mesto (\xc4\x8dlanice A),_NEWLINE_- leto 2002: Moravske Toplice (MH) \xe2\x80\x93 2. mesto (starej\xc5\xa1i gasilci),_NEWLINE_- leto 2004: Ko\xc4\x8devje \xe2\x80\x93 3. mesto (\xc4\x8dlanice A),_NEWLINE_- leto 2012: Velenje \xe2\x80\x93 2. mesto (\xc4\x8dlanice A),_NEWLINE_- leto: 2012: Velenje \xe2\x80\x93 2. mesto (\xc4\x8dlanice B),_NEWLINE_- leto 2012: Velenje \xe2\x80\x93 3. mesto (\xc4\x8dlani B),_NEWLINE_- leto 2014: Ormo\xc5\xbe (MH) \xe2\x80\x93 1. mesto (starej\xc5\xa1i gasilci),_NEWLINE_- leto 2016: Koper \xe2\x80\x93 1. mesto (\xc4\x8dlanice A),_NEWLINE_- leto 2016: Koper \xe2\x80\x93 1. mesto (\xc4\x8dlanice B),_NEWLINE_- leto 2016: Koper \xe2\x80\x93 1. mesto (\xc4\x8dlani B)\n_START_SECTION_\nNajve\xc4\x8dji uspehi PGD Hajdo\xc5\xa1e v skupnem se\xc5\xa1tevku pokalnega tekmovanja v spajanju sesalnega voda (SSV) Gasilske zveze Slovenije\n_START_PARAGRAPH_\n- leto 2011: 2. mesto (\xc4\x8dlanice),_NEWLINE_- leto 2012: 2. mesto (\xc4\x8dlanice Hajdo\xc5\xa1e B), 3. mesto (\xc4\x8dlanice Hajdo\xc5\xa1e A),_NEWLINE_- leto 2013: 2. mesto (\xc4\x8dlanice),_NEWLINE_- leto 2014: 1. mesto (\xc4\x8dlanice Hajdo\xc5\xa1e A), 2. mesto (\xc4\x8dlanice Hajdo\xc5\xa1e B),_NEWLINE_- leto 2015: 1. mesto (\xc4\x8dlanice),_NEWLINE_- leto 2016: 2. mesto (\xc4\x8dlanice),_NEWLINE_- leto 2017: 1. mesto (\xc4\x8dlanice)'